ORDE do 7 de maio de 2007 pola que se establecen as bases reguladoras e a convocatoria pública de subvencións para a produción de curtametraxes en versión orixinal en lingua galega realizadas por produtoras audiovisuais e creadores/as individuais, así como contidos interactivos e proxectos de creación net-art realizados por creadores/as individuais.
CONSELLERÍA DE CULTURA E DEPORTE — III. OUTRAS DISPOSICIÓNS — 10/05/2007

A Consellería de Cultura e Deporte, no exercicio das súas competencias de fomento do audiovisual galego, consciente da importancia de establecer liñas de apoio para facilitar a emerxencia do talento e a innovación tecnolóxica, proponse realizar un programa que aposte pola aparición de novos/as creadores/as audiovisuais en Galicia, así como a promoción de novas estéticas narrativas ou experimentais de decidido contido artístico e cultural, co propósito de contribuír á promoción da diversidade cultural e ao desenvolvemento de novas formas de expresión audiovisual dentro do noso país.
Mediante a presente orde, a Consellería de Cultura e Deporte, en colaboración coa Secretaría Xeral para a Igualdade e a Dirección Xeral de Xuventude, establécense as bases polas que se rexerá a concesión de subvencións para a produción de curtametraxes en versión orixinal galega -entendendo como tal a rodaxe/gravación en lingua galega- co obxectivo de estimular a creación de novos/as profesionais da industria audiovisual galega, impulsar as novas tecnoloxías e contribuír ao cumprimento das tarefas que a Lei do audiovisual atribúe ao sector na normalización da lingua galega.
Por todo isto,
DISPOÑO:
Artigo 1º.-Obxecto e partida orzamentaria.
Pola presente orde establécense as bases reguladoras e convócanse para o ano 2007 subvencións, en réxime de concorrencia competitiva, para apoiar a realización de proxectos de curtametraxes en versión orixinal en lingua galega, proxectos contidos interactivos e net-art. Para as devanditas subvención resérvase a cantidade de 424.000 euros que se imputarán ao crédito dispoñible na aplicación orzamentaria 12.02.432C.770.0 dos orzamentos xerais da Comunidade Autónoma de Galicia para o ano 2007.
Artigo 2º.-Tipos de proxectos.
2.1. Curtametraxes.
Serán obxecto de subvención os proxectos de curtametraxes gravadas en versión orixinal galega -ficción ou documental- cunha duración inferior a trinta minutos, nas seguintes modalidades:
Modalidade A: curtametraxes en soporte cinematográfico. Esta modalidade abrangue as producións cinematográficas realizadas por produtoras audiovisuais. A axuda máxima por proxecto sitúase nos 15.000 euros.
Modalidade B: curtametraxes de animación en soporte cinematográfico. Esta modalidade abrangue as producións cinematográficas de animación realizadas por produtoras audiovisuais. A axuda máxima por proxecto fíxase en 30.000 euros.
Modalidade C: curtametraxes de produción en soporte dixital. Esta modalidade vai dirixida a creadores/as individuais que realicen proxectos gravados en soporte dixital. Poden ser de ficción, animación ou documental, cunha axuda máxima por proxecto de 6.000 euros e quedan distribuídos en tres categorías:
1) Curtametraxes producidas en soporte dixital. A temática e o modo de produción serán libres.
2) Curtametraxes producidas/dirixidas e/ou guionizadas por mulleres. Subvencionarase un mínimo de catro proxectos producidos/dirixidos e/ou guionizados por mulleres.
3) Curtametraxes producidas/dirixidas e/ou guionizadas por mozos/as menores de 21 anos. Subvencionaranse un mínimo de catro proxectos dirixidos e/ou guionizados por menores de 21 anos.
Modalidade D: curtametraxes de produción en soporte dixital innovadoras ou experimentais. Serán obxecto desta modalidade aqueles proxectos e obras experimentais de decidido contido artístico e cultural. A axuda máxima por proxecto ascende a 10.000 euros. A esta modalidade poderán presentarse tanto empresas produtoras como creadores/as individuais. Os proxectos conterán as seguintes características:
-Que propoñan unha ruptura cos códigos narrativos convencionais, é dicir, que vaian alén do tratamento formal das imaxes, dos virtuosismos da montaxe, dun uso do son innovador, dunha mestizaxe de xéneros ou da alteración máis ou menos radical da linearidade narrativa.
-Que aposten polo proceso de rodaxe-gravación como método para atopar unha historia, para captar unha experiencia reveladora que tería sido imposible prever literariamente ou preparar dramaticamente, ou para crear un universo propio comunicable.
-Que supoñan unha indagación subxectiva radical ou unha exploración de universos temáticos polos cales non se aventuran decote as obras audiovisuais.
2.2. Contidos interactivos e proxectos de creación net-art.
Serán obxecto desta modalidade aqueles proxectos que desenvolvan contidos interactivos ou de net-art, realizados por creadores individuais.
Modalidade E: os proxectos subvencionables serán producións dixitais en soporte pechado ou soporte aberto on-line. Admítense proxectos de creación para internet, televisión dixital, CDROM, DVDROM, consolas e dispositivos móbiles. Non se admitirán obras de consulta, ferramentas e servizos de software ou contidos meramente informativos. A contía máxima por proxecto será de 3.000 euros. Valorarase especialmente a característica de seren proxectos de creación e innovación concibidos para desenvolverse na rede.
Artigo 3º.-Beneficiarios/as.
3.1. Poderán optar a estas subvencións tanto persoas físicas residentes en Galicia nos dous anos anteriores á data da presente convocatoria como produtoras audiovisuais independentes legalmente constituídas como tales, que teñan a sede efectiva da súa actividade ou un centro de traballo na Comunidade Autónoma de Galicia. No caso de produtoras audiovisuais deberán estar inscritas como tales no Rexistro de Empresas do Sector Audiovisual de Galicia ou, en tanto este non se constitúa, no Rexistro do Instituto de Cinematografía e Artes Audiovisuais do Ministerio de Cultura (ICAA).
Por produtor audiovisual independente enténdese, para os efectos desta convocatoria, toda persoa física ou xurídica privada que non sexa obxecto de influencia dominante por parte das entidades de radiodifusión televisiva por razóns de propiedade, participación financeira ou das normas que regulan a súa actuación empresarial. Entenderase que existe influencia dominante nos supostos previstos no artigo 3 da Lei 25/1994, de incorporación ao ordenamento xurídico español da Directiva 89/522CEE, sobre da coordinación de disposicións legais, regulamentarias e administrativas dos estados membros, relativas ao exercicio de actividades de radiodifusión televisiva.
3.2. En ningún caso o importe das subvencións concedidas poderá ser de tal contía que, illadamente ou en concorrencia coas concedidas a través doutras administracións públicas ou doutros entes públicos ou privados, nacionais ou internacionais, supere o custo total do orzamento da curtametraxe.
3.3. Os/as solicitantes só poderán presentar un proxecto por modalidade, e cada proxecto deberá estar inscrito nunha soa modalidade.
Artigo 4º.-Motivos de exclusión.
Non poderán acceder ás subvencións os/as solicitantes que se encontren afectados/as por algunha das circunstancias previstas no artigo 13 da Lei 38/2003, do 17 de novembro, xeral de subvencións.
Asemade, quedan excluídos/as aqueles/as solicitantes que, sendo beneficiarios/as de axudas nas convocatorias da Consellería de Cultura e Deporte no ano 2006, incumpriren as bases ou a finalidade establecida na súa convocatoria.
Artigo 5º.-Presentación de solicitudes e documentación.
1. As solicitudes faranse mediante instancia dirixida á conselleira de Cultura e Deporte, segundo os modelos que figuran como anexos I e II desta orde, e presentaranse no rexistro xeral da Consellería de Cultura e Deporte ou nos rexistros das delegacións provinciais, sen prexuízo dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes irán acompañadas da seguinte documentación administrativa:
2.1. Solicitudes presentadas por creadores individuais:
a) Copia cotexada do DNI do/a solicitante, que actuará como representante legal.
b) Certificado de residencia ou empadroamento en Galicia do director/a, guionista e produtor/a nos dous anos anteriores á data da publicación da presente convocatoria.
2.2. Solicitudes presentadas por persoas xurídicas:
a) Copia cotexada do DNI do/a solicitante ou representante, e acreditación suficiente da representación que exerza mediante poder notarial debidamente inscrito no Rexistro Mercantil.
b) Copia cotexada da escritura de constitución da empresa, do seu domicilio social en Galicia e da súa inscrición no Rexistro Mercantil.
c) Copia cotexada da tarxeta de identificación fiscal.
d) Documentación cotexada e acreditativa da inscrición correspondente no Rexistro de Empresas do Instituto de Cinematografía e Artes Audiovisuais.
e) Documento cotexado acreditativo de estar ao día no pagamento do imposto de actividades económicas, ou acreditación da exención no pagamento do citado imposto.
f) Declaración responsable de ser empresa de produción independente conforme o establecido no artigo 3º da presente orde, e de ter sede permanente en Galicia.
Aquelas produtoras que na anualidade de 2006 solicitasen axudas á Consellería de Cultura e Deporte poderán xuntar unha declaración responsable de que se manteñen invariables as circunstancias ás que se refiren os documentos sinalados como a), b), c), e d) deste artigo, que constan en poder da Consellería de Cultura e Deporte, considerándose presentadas.
2.3. Tanto para creadores individuais como persoas xurídicas, achegarase:
a) Documentación cotexada e acreditativa de que o proxecto é obra orixinal e/ou o solicitante posúe os dereitos do guión, obra literaria ou calquera outro medio que requira a obtención de dereitos ou opción de compra sobre eles.
b) Declaración de solicitudes efectuadas ou subvencións concedidas para o mesmo proxecto das distintas administracións públicas ou entidades publicas ou privadas de ámbito estatal ou internacional.
3. Ademais da documentación anterior, achegaranse seis exemplares encadernados da seguinte documentación técnica:
a) Memoria explicativa do proxecto, cunha extensión mínima de cinco páxinas.
b) Sinopse do proxecto, cunha extensión máxima de dúas páxinas.
c) Calendario do proxecto e plano de produción.
d) Orzamento do proxecto:
-Segundo o modelo oficial da Consellaría de Cultura e Deporte para curtametraxes de ficción e documentais (
http://www.axenciaaudiovisualgalega.org/ficheros/100_1.xls
) e para curtametraxes de animación (http://www.axenciaaudiovisualgalega.org/ficheros/99_1.xls).
-Orzamento detallado para as restantes produccións.
e) Plano de financiamento do proxecto, con expresión das contribucións doutras entidades, organismos ou institucións.
f) Currículo do equipo tecnico-artístico.
g) Declaración que especifique a lingua orixinal de rodaxe/gravación.
h) Calquera outra documentación que o/a solicitante ache pertinente para a mellor defensa do proxecto.
4. Ao abeiro do establecido no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude polo interesado comportará a autorización á Dirección Xeral de Creación e Difusión Cultural para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias co Estado e coa Seguridade Social, para as axudas que superen o importe de 1.500 euros. Estes requisitos deberán acreditarse, de ser o caso, antes de efectuar a proposta de resolución, así como da tramitación dos pagamentos, ao abeiro do disposto no artigo 78 do Decreto lexislativo 1/1999, do 7 de outubro, punto 4 c) e 8 derradeiro parágrafo, respectivamente. Non obstante, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado/a.
Artigo 6º.-Prazo de presentación e tramitación de solicitudes.
1. As solicitudes deberán presentarse, segundo os modelos que figuran nos anexos I e II, no prazo dun mes a partir do día seguinte á publicación desta orde no Diario Oficial de Galicia.
2. A Dirección Xeral de Creación e Difusión Cultural da Consellería de Cultura e Deporte tramitará as solicitudes e instruirá os procedementos necesarios para a concesión da subvención.
Artigo 7º.-Comisión de expertos/as.
Para a avaliación dos proxectos presentados constituirase un comité de expertos/as independentes nomeados pola conselleira de Cultura e Deporte.
O comité de avaliación estará presidido polo director xeral de Creación e Difusión Cultural, ou a persoa en quen delegue, e del formarán parte catro vogais, profesionais de recoñecido prestixio nas diferentes áreas e funcións da industria audiovisual. Actuará como secretario un funcionario da Consellería de Cultura e Deporte, con voz e sen voto. Os membros das comisións de expertos/as declararán por escrito non teren relación cos solicitantes ou, se é o caso, cos partícipes das persoas xurídicas solicitantes na correspondente convocatoria anual.
As decisións do comité de expertos/as terán carácter vinculante e asignarán cantidades específicas para cada proxecto en función das súas características e posibilidades de financiamento. A comisión de expertos/as elevará a proposta de resolución, debidamente motivada, á conselleira de Cultura e Deporte, quen resolverá, poñendo fin á vía administrativa.
Artigo 8º.-Criterios de avaliación.
A comisión de expertos/as valorará axeitadamente os seguintes aspectos:
a) A calidade, creatividade e orixinalidade do proxecto (10 puntos).
b) A contribución ao desenvolvemento dos valores culturais de Galicia a través dunha perspectiva que supoña unha ollada propia (10 puntos).
c) O grao de elaboración e desenvolvemento do proxecto (10 puntos).
d) A utilización de recursos do sector audiovisual galego (persoal artístico, técnico e de servizos), así como a rodaxe/gravación na comunidade autónoma (10 puntos).
e) A viabilidade do proxecto: axuste entre o proxecto e o orzamento, e cobertura do financiamento (10 puntos).
Artigo 9º.-Resolución.
Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes aos proxectos contemplados nesta orde será de catro meses, contados a partir do día seguinte á publicación desta convocatoria. De non notificarse resolución favorable neste prazo, entenderase desestimada a petición correspondente, podendo interpoñerse no prazo dun mes, con carácter potestativo, recurso de reposición perante a conselleira de Cultura e Deporte, previo ao recurso contencioso-administrativo ante o órgano xurisdicional competente, na forma e no prazo previsto no artigo 46 da Lei 29/1998, do 13 de xullo, reguladora da xurisdición contencioso-administrativa.
Artigo 10º.-Prazo de aceptación.
1. Notificada a resolución de subvención, os/as beneficiarios/as deberán manifestar por escrito a súa aceptación, comprometéndose a executar os proxectos subvencionados no prazo e condicións establecidos. Para a aceptación deberá empregarse o modelo que figura como anexo III desta orde.
2. Asemade, os beneficiarios deberán enviar unha ficha de proxecto debidamente cuberta para a súa publicación na web da Axencia Audiovisual Galega segundo anexo IV.
De non recibirse a aceptación no prazo de dez días naturais a partir da notificación, entenderase que o/a beneficiario/a renuncia á subvención concedida e procederase, sen máis trámite, ao arquivo do expediente.
Artigo 11º.-Pagamento da subvención.
1. O cincuenta por cento da subvención poderase facer efectiva a partir da notificación e aceptación da concesión. Para recibir o primeiro libramento deberá presentarse:
a) Petición de libramento.
b) Declaración asinada do conxunto de subvencións obtidas e/ou solicitadas para o mesmo proxecto en calquera outra Administración ou ente público ou privado, de carácter nacional ou internacional.
c) Certificación orixinal expedida pola entidade bancaria da titularidade da conta onde se debe realizar o pagamento, na cal conste ordinal bancario, código de banco, código da sucursal e código da conta corrente.
2. O cincuenta por cento restante, despois de cumprir os requisitos enumerados no artigo 13º.
Artigo 12º.-Obrigas do/da beneficiario/a.
1. Os/as beneficiarios/as das subvencións, unha vez aceptadas estas, quedarán obrigados/as a destinar os fondos percibidos ao obxecto concreto para que foron concedidos. As producións subvencionadas deberán axustarse fielmente ao proxecto presentado. Calquera alteración relevante do proxecto, cambio de título ou modificación nos responsables do equipo técnico e/ou nos papeis protagonistas do elenco artístico deberá ser notificada con anterioridade á Consellería de Cultura e Deporte, que adoptará as medidas que considere procedentes. A Consellería de Cultura e Deporte poderá realizar as oportunas comprobacións para o mellor coñecemento da efectiva realización do proxecto obxecto de subvención.
2. Os/as beneficiarios/as deberán comunicarlle á Consellería de Cultura e Deporte a data de iniciación e finalización da rodaxe ou gravación da produción subvencionada, así como da súa estrea, nun prazo inferior aos quince días anteriores ou posteriores ás datas de referencia.
3. Nos títulos de crédito iniciais da produción deberá figurar en cartón único: «Subvencionado pola Consellería de Cultura e Deporte», seguindo a normativa de imaxe corporativa da Xunta de Galicia. Así mesmo, nas curtametraxes dirixidas ou guionizadas por mulleres deberá figurar, ademais, noutro cartón único «Subvencionado pola Secretaría Xeral de Igualdade». Nas curtametraxes realizadas por menores de 21 anos, «Subvencionado pola Dirección Xeral de Xuventude». En todos os materiais de promoción e publicidade, se fará constar que a produción foi subvencionada pola Consellería de Cultura e Deporte, a Secretaría Xeral de Igualdade ou Dirección Xeral de Xuventude, segundo proceda.
Toda alteración das condicións tidas en conta para a concesión de subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 13º.-Xustificación do investimento.
O/A beneficiario/a presentará, perante a Consellería de Cultura e Deporte, tendo de prazo até o 30 de outubro de 2007, a conta xustificativa da realización da produción audiovisual subvencionada que conterá:
1. Entrega de dúas copias definitivas da produción subvencionada, no formato final que figure na solicitude. As copias estarán en perfecto estado, podendo ser utilizadas pola Consellería de Cultura e Deporte para a súa conservación e uso con fins culturais e de promoción do audiovisual galego. En todo caso, e para a comprobación da realización da actividade ou para a socialización non lucrativa dela, a Consellería de Cultura e Deporte, a Secretaría Xeral de Igualdade e a Dirección Xeral de Xuventude, poderán realizar cantas copias consideren precisas. Se for o caso, os beneficiarios das axudas a contidos interactivos deberán presentar un espazo pendurado na rede, completo, navegable e operativo.
2. Memoria económica xustificativa do custo das actividades realizadas, que conterá por duplicado:
a) Relación numerada e ordenada por capítulos de gastos que inclúan o número de documento, identificación do acredor, importe, a data de emisión, suma parcial (folla por folla) e suma do total da relación de gastos, excluído o IVE.
b) Facturas ou documentos, orixinais ou compulsados, de valor probatorio equivalente no tráfico xurídico mercantil e con eficacia administrativa, incorporados na mesma orde que na relación a que se fai referencia no parágrafo anterior.
3. Asemade, antes do derradeiro pagamento, o peticionario presentará unha declaración complementaria do conxunto de axudas solicitadas para un mesmo proxecto, tanto das aprobadas como das pendentes de resolución, das diferentes administracións públicas competentes ou calquera dos seus organismos, entes ou sociedades, de acordo coa resolución do Consello de Contas do 30 de novembro de 1999, no cal se establece o mecanismo de seguimento e control de concorrencia e acumulación de axudas públicas.
Artigo 14º.-Publicidade da subvención recibida.
1. A Dirección Xeral de Creación e Difusión cultural publicará no taboleiro de anuncios dos servizos centrais da consellería unha relación que conteña os puntos indicados no artigo 78.8º do Decreto lexislativo 1/1999. Ademais, publicarase no Diario Oficial de Galicia a relación das subvencións concedidas que, individualmente consideradas, superen os 3.000 euros.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Cultura e Deporte publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento dos datos dos beneficiarios e da súa publicación na citada páxina web.
3. Ademais, incluirase nos rexistros de axudas, subvencións, convenios e de sancións, regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como as sancións impostas, segundo a autorización do solicitante que figura no punto 2 do anexos I e II desta orde.
Artigo 15º.-Información e control.
1. Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido no Decreto lexislativo 1/1999, do 7 de outubro, ou polo Consello de Contas segundo a súa normativa.
2. Ademais, deberanlle facilitar á Dirección Xeral de Creación e Difusión cultural toda a información e documentación complementaria que esta xulgue precisa para a concesión ou aboamento do importe da subvención.
Artigo 16º.-Modificación ou perda da subvención.
A alteración substancial das condicións definitorias do proxecto consideradas para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais que non estivesen contempladas no plano de financiamento presentado en cumprimento do artigo 5.3º desta orde, poderá dar lugar á modificación proporcional da subvención concedida.
Artigo 17º.-Reintegro.
Procederá o reintegro total ou parcial da subvención concedida e dos xuros de mora producidos desde o momento do seu pagamento ata a data en que se acorde a procedencia do reintegro nos supostos de incumprimento das condicións establecidas para a súa concesión ou, se for o caso, os supostos previstos no artigo 78.10º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición derradeira
Primeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de maio de 2007.
Ánxela Bugallo Rodríguez
Conselleira de Cultura e Deporte
Ver referencia pdf "09000D007P037.PDF"
Ver referencia pdf "09000D007P037.PDF"
Ver referencia pdf "09000D007P037.PDF"
Ver referencia pdf "09000D007P037.PDF"